Woodridge College bring ‘District Six’ na Savoy Teater | News24
Woodridge College bring ‘District Six’ na Savoy Teater
Lede van die District Six span is, van links, Luke Erasmus, Onika Ngewu en Avuxeni Tyala.Foto:VERSKAF
WOODRIDGE College gaan David Kramer en Taliep Peterson se wenproduksie District Six vanaf 3 tot 5 Augustus in die Savoy Teater opvoer.
District Six het die Suid-Afrikaanse teaterwêreld vir die eerste keer in die laat 1980’s stormgeloop en is in 2002 en 2003 met soortgelyke sukses in die Baxter Teater opgevoer.
Vanjaar is ’n besonder gepaste jaar om die produksie te herleef aangesien dit die tiende herdenking van Taliep Peterson se voortydige dood is.
District Six se uitbeelding van die tragedie wat gepaardgaan met die selfsugtige miskenning van mense se regte en waardigheid werp ook onvermydelik ’n waarskuwende blik op ons sosio-politiese hede.
Die regie vir Woodridge se weergawe van hierdie ikoniese produksie word behartig deur Caren Bestbier, met musiek versorging deur Virgil Matrass en choreografie deur Chireen Ferreira.
Bestbier, tans Hoof van Drama aan Woodridge College, beskik oor meer as 20 jaar se ondervinding in die teaterbedryf.
Sy is baie opgewonde oor die geleentheid om die regie van District Six waar te neem.
“Dit is ‘n eer om met ’n ongelooflik talentvolle en toegewyde groep jongmense aan hierdie produksie te werk.
“Toe ek die betrokke musiekblyspel’n jaar gelede gekies het, het ek natuurlik geen benul gehad hoe betekenisvol ’n werk oor ’n bedreigde gemeenskap vir die akteurs en die Woodridge-gemeenskap as geheel sou word nie.
“Drama het die potensiaal om te genees en te onderrig en ek glo die besluit om voort te gaan met die produksie ten spyte van die brandskade aan die skool sal beslis bydra tot die versterking van Woodridge se onblusbare gees,” sê sy.
Matrass, koorleier en klavier- en sangonderwyser aan Woodridge College, se leerlinge blink gereeld uit in beide klassieke en kontemporêr-georïenteerde eksterne musiekeksamens, terwyl Ferreira beskik oor 37 jaar se ondervinding in die teaterbedryf as sangeres, aktrise, choreograaf en regisseur.
“Ek is verheug dat District Six, ’n briljante stuk Suid-Afrikaanse teater, my eerste medewerking met Woodridge College verteenwoordig,” vertel Ferreira.
District Six sal vanaf 3 tot 5 Augustus opgevoer word in die Savoy Teater om 7nm.
Kaartjies vir die openingsaand is R110. Algemene vertoningkaartjies is R95 per volwassene en kind en R80 per pensioenaris wat by Computicket beskikbaar is.